input: REGOLAMENT (UE, Euratom) Nru 547/2014 TAL-PARLAMENT EWROPEW U TAL-KUNSILL
  tal-15 ta’ Mejju 2014
  li jemenda r-Regolament (UE, Euratom) Nru 966/2012 dwar ir-regoli finanzjarji applikabbli għall-baġit ġenerali tal-Unjoni
  IL-PARLAMENT EWROPEW U L-KUNSILL TAL-UNJONI EWROPEA,
  Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 322 tiegħu,
  Wara li kkunsidraw it-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 106a tiegħu,
  Wara li kkunsidraw il-proposta mill-Kummissjoni Ewropea,
  Wara li l-abbozz tal-att leġislattiv intbagħat lill-parlamenti nazzjonali,
  Wara li kkunsidraw l-opinjoni tal-Qorti tal-Awdituri (1),
  Filwaqt li jaġixxu skont il-proċedura leġislattiva ordinarja (2),
  Billi:
  (1)
  Ir-Regolament (UE, Euratom) Nru 966/2012 tal-Parlament Ewropew u tal-Kunsill (3) ġie adottat fil-25 ta’ Ottubru 2012 u kien akkumpanjat minn dikjarazzjoni konġunta tal-Parlament Ewropew, il-Kunsill u l-Kummissjoni fejn qablu li jirrevedu dak ir-Regolament sabiex jitqies l-eżitu tan-negozjati dwar il-qafas finanzjarju pluriennali għas-snin 2014-2020.
  (2)
  B’segwitu għall-adozzjoni tar-Regolament tal-Kunsill (UE, Euratom) Nru 1311/2013 (4) u r-Regolament (UE) Nru 1316/2013 tal-Parlament Ewropew u tal-Kunsill (5), u f’konformità mad-dikjarazzjoni konġunta, huwa neċessarju li jiġi emendat ir-Regolament (UE, Euratom) Nru 966/2012 biex jinkludi r-regoli dwar ir-riporti għar-Riżerva ta’ Għajnuna f’Emerġenza u għall-proġetti ffinanzjati taħt il-Faċilità Nikkollegaw l-Ewropa.
  (3)
  Rigward ir-Riżerva għal Għajnuna f’Emerġenza, l-approprjazzjonijiet korrispondenti huma mdaħħla fit-titolu “Riżervi” tal-baġit ġenerali tal-Unjoni. Għalhekk, hemm bżonn li jiġi emendat ir-Regolament (UE, Euratom) Nru 966/2012 sabiex jipprovdi għar-riport għas-sena n+1 tal-approprjazzjonijiet imqiegħda f’riżerva u mhux użati fis-sena n.
  (4)
  Minħabba n-natura tagħhom, il-proġetti ffinanzjati taħt il-Faċilità Nikkollegaw l-Ewropa f’ħafna każijiet se jirrikjedu proċeduri kontraenti kumplessi. Għalhekk, dewmien anki limitat fit-tlestija tat-tali proġetti jista’ jwassal għal telf ta’ approprjazzjonijiet ta’ impenn annwali u jdgħajjef il-vijabbiltà ta’ dawk il-proġetti u b’hekk tad-determinazzjoni politika tal-Unjoni sabiex timmodernizza n-netwerks u l-infrastruttura tagħha fl-oqsma tat-trasport, l-enerġija u t-telekomunikazzjonijiet. Sabiex jevita dan, ir-Regolament (UE, Euratom) Nru 966/2012 għandu jippermetti r-riport għas-sena finananzjarja ta’ wara tal-approprjazzjonijiet ta’ impenn li ma jkunux intużaw sa tmiem kull waħda mis-snin finanzjarji 2014, 2015 u 2016 għall-proġetti ffinanzjati taħt il-Faċilità Nikkollegaw l-Ewropa. Ir-riport għandu jiġi ppreżentat għall-approvazzjonilill-Parlament Ewropew u lill-Kunsill.
  (5)
  B’segwitu għall-adozzjoni tar-Regolament (UE) Nru 1303/2013 tal-Parlament Ewropew u tal-Kunsill (6), hemm bżonn li r-Regolament (UE, Euratom) Nru 966/2012 jiġi emendat b’mod li l-approprjazzjonijiet diżimpenjati jerġgħu jsiru disponibbli għall-finijiet tal-implimentazzjoni tar-riżerva tal-prestazzjoni u l-garanzija bla limiti massimi u l-istrumenti finanzjarji ta’ titolizzazzjoni għall-vantaġġ tal-intrapriżi żgħar u ta’ daqs medju (“SMEs”),
  ADOTTAW DAN IR-REGOLAMENT:
  Artikolu 1
  Emendi għar-Regolament (UE, Euratom) Nru 966/2012
  Ir-Regolament (UE, Euratom) Nru 966/2012 b’dan huwa emendat kif ġej:
  (1)
  L-Artikolu 13 huwa emendat kif ġej:
  (a)
  Il-paragrafu 2 jiġi emendat kif ġej:
  (i)
  il-punt li ġej huwa miżjud:
  “(c)
  ammonti li jikkorrispondu mal-approprjazzjonijiet ta’ impenn għar-Riżerva ta’ Għajnuna f’Emerġenza;”;
  (ii)
  għandu jiżdied is-subparagrafu li ġej:
  “L-ammonti msemmija fil-punt (c) tal-ewwel subparagrafu jistgħu jiġu riportati għas-sena finanzjarja segwenti biss.”;
  (b)
  Il-paragrafu 6 jiġi sostitwit b’dan li ġej:
  “6. Mingħajr preġudizzju għall-punt (c) tal-ewwel subparagrafu tal-paragrafu 2 ta’ dan l-Artikolu u għall-Artikolu 14, l-approprjazzjonijiet imqiegħda f’riżerva u l-approprjazzjonijiet għall-infiq għall-persunal ma jistgħux jiġu riportati. Għall-finijiet ta’ dan l-Artikolu, l-infiq għall-persunal jinkludi r-remunerazzjoni u l-allowances għall-membri u l-persunal tal-istituzzjonijiet li għalihom japplikaw ir-Regolamenti tal-Persunal.”;
  (2)
  It-titolu tat-Titolu II tat-Tieni Parti huwa sostitwit b’ dan li ġej:
  “TITOLU II
  FONDI STRUTTURALI, FOND TA’ KOEŻJONI, FOND EWROPEW GĦAS-SAJD, FOND AGRIKOLU EWROPEW GĦALL-IŻVILUPP RURALI, U FONDI FIL-QASAM TAL-LIBERTÀ, IS-SIGURTÀ U L-ĠUSTIZZJA ĠESTITI PERMEZZ TAL-ĠESTJONI KONDIVIŻA U L-FAĊILITÀ NIKKOLEGAW L-EWROPA”;
  (3)
  Fl-Artikolu 178, għandu jiżdied il-paragrafu li ġej:
  “3. L-approprjazzjonijiet diżimpenjati għandhom jerġgħu jitqiegħdu għad-dispożizzjoni fil-każ ta’:
  (a)
  id-diżimpenjar tal-approprjazzjonijiet minn programm skont l-arranġamenti għall-applikazzjoni tar-riżerva għall-prestazzjoni stabbiliti fl-Artikolu 20 tar-Regolament (UE) Nru 1303/2013 tal-Parlament Ewropew u tal-Kunsill (*);
  (b)
  id-diżimpenjar tal-approprjazzjonijiet minn programm iddedikat għal strument finanzjarju speċifiku favur l-intrapriżi żgħar u ta’ daqs medju, wara li Stat Membru ma jkunx kompla l-parteċipazzjoni tiegħu fl-istrument finanzjarju, kif imsemmi fis-seba’ subparagrafu tal-Artikolu 39(2) tar-Regolament (UE) Nru 1303/2013.
  (*) Regolament (UE) Nru 1303/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (ĠU L 347, 20.12.2013, p. 320).”;" 						
  (4)
  Għandu jiżdied l-Artikolu li ġej:
  “Artikolu 178a
  Riporti ta’ approprjazzjonijiet ta’ impenn għall-Faċilità Nikkolegaw l-Ewropea
  1. Għas-snin finanzjarji 2014, 2015 u 2016, approprjazzjonijiet ta’ impenn għal proġetti finanzjati skont il-Faċilità Nikkolegaw l-Ewropea stabbilita bir-Regolament (UE) Nru 1316/2013 tal-Parlament Ewropew u tal-Kunsill (**) li jkunu għandhom mhumiex impenjati fi tmiem is-sena finanzjarja jistgħu jkunu riportati għas-sena finanzjarja segwenti biss.
  2. Il-Kummissjoni għandha tressaq proposti ta’ riporti fir-rigward tas-sena finanzjarja preċedenti lill-Parlament Ewropew u lill-Kunsill sal-15 ta’ Frar tas-sena finanzjarja attwali.
  3. Il-Parlament Ewropew u l-Kunsill, tal-aħħar jaġixxi b’maġġoranza kwalifikata, għandhom jiddeliberaw fuq kull proposta ta’ riport sal-31 ta’ Marzu tas-sena finanzjarja attwali.
  4. Il-proposta ta’ riport għandha tiġi approvata jekk, sal-iskadenza stabbilita fil-paragrafu 3, xi waħda minn dawn li ġejjin isseħħ:
  (a)
  il-Parlament Ewropew u l-Kunsill japprovawha;
  (b)
  jew il-Parlament Ewropew jew il-Kunsill japprovawha u l-istituzzjoni l-oħra ma tiħux azzjoni;
  (c)
  il-Parlament Ewropew u l-Kunsill ma jiħdux azzjoni jew ma jkunux ħadu deċiżjoni li jirrifjutawha.
  (**) Regolament (UE) Nru 1316/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi l-Faċilità Nikkollegaw l-Ewropa, li jemenda r-Regolament (UE) Nru 913/2010 u li jħassar ir-Regolamenti (KE) Nru 680/2007 u (KE) Nru 67/2010, (ĠU L 348, 20.12.2013, p. 129).”." 						
  Artikolu 2
  Id-dħul fis-seħħ
  Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
  Dan ir-Regolament għandu jorbot fl-intier tiegħu u direttament applikabbli fl-Istati Membri kollha.
  Magħmul fi Brussell, il-15 ta’ Mejju 2014.